Title: MINISTERSTVO ZAHRANICNÝCH VECÍ
Author: MZV SR

Predkladacia správa 

V dňoch 1.-2.3.2001 uskutočnil predseda vlády Mikuláš Dzurinda pracovnú návštevu európskych inštitúcií v Bruseli. 

V prvý deň pobytu sa zúčastnil Kongresu SME Union k problematike rozširovania EÚ z pohľadu malého a stredného podnikania, ktorý organizovala Európska ľudová strana (EPP) Európskeho parlamentu. Na podujatí vystúpil s prejavom k vývoju ekonomiky v SR, s dôrazom na rozvoj malého a stredného podnikania a cezhraničnej spolupráce. 

Na druhý deň rokoval M.Dzurinda s predsedom EK Romanom Prodim, zúčastnil sa na pracovnom obede podávanom hostiteľom, ako aj na spoločnej tlačovej konferencii. Po historicky prvej návšteve R.Prodiho v SR dňa 20.1.2000 mala slovenská strana opäť príležitosť oboznámiť predstaviteľa EK s vývojom na Slovensku za posledný rok, ako aj zhodnotiť priebeh prístupových rokovaní SR od ich otvorenia vo februári minulého roku. M.Dzurinda tlmočil žiadosť SR, aby počas švédskeho predsedníctva EÚ boli s našou krajinou otvorené rokovania vo všetkých 29 kapitolách, vrátane kapitoly Finančná kontrola.